
BIROUL PERMANENT 
AL 

CAMEREI DEPUTAȚILOR

Vă înaintăm, alăturat, raportul suplimentar asupra propunerii legislative privind scutirea angajatorilor de plata contribuţiilor sociale obligatorii, trimis spre reexaminare Comisiei pentru buget, finanţe şi bănci cu adresa nr. PLx. 481/2013. 
	PREŞEDINTE
Gheorghe - Eugen NICOLĂESCU

RAPORT SUPLIMENTAR 

asupra propunerii legislative  privind scutirea angajatorilor de plata contribuţiilor sociale obligatorii
În temeiul art.70 din Regulamentul Camerei Deputaţilor, republicat, propunerea legislativă privind scutirea angajatorilor de plata contribuţiilor sociale obligatorii, a fost retrimisă Comisiei pentru buget, finanţe şi bănci cu adresa nr. PLx 481/2013.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 06 noiembrie 2013.

Consiliul Legislativ,  a avizat negativ iniţiativa legislativă.

În raport cu obiectul şi conţinutul său, propunerea legislativă face parte din categoria legilor organice.

Propunerea legislativă supusă dezbaterii are ca obiect de reglementare reducerea contribuţiilor sociale în proporţie de 2% pentru angajatorii care creează locuri de muncă şi angajează pe o perioadă de minim 3 ani şomeri sau persoane aflate în căutarea unui loc de muncă şi care nu au concediat personal cu 6 luni înainte de adresarea cererii.

În data de  11.12.2013, Comisia pentru buget, finanţe şi bănci a trimis spre dezbatere plenului Camerei Deputaţilor raportul de respingere privind propunerea legislativă privind scutirea angajatorilor de plata contribuţiilor sociale obligatorii.
În şedinţa din data de marţi, 3 iunie 2014, plenul Camerei Deputaţilor, în temeiul art. 70 din Regulamentul Camerei Deputaţilor, republicat, a hotărât, retrimiterea la comisia sesizată în fond a propunerii legislative privind scutirea angajatorilor de plata contribuţiilor sociale obligatorii, în vederea reexaminării şi depunerii unui raport suplimentar.

Conform art.61 din Regulamentul Camerei Deputaţilor,  propunerea legislativă a fost dezbătută de către Comisia pentru buget, finanţe şi bănci în şedinţa din data de 17.06.2014.
Din totalul de 34 de membri ai Comisiei pentru buget, finanţe şi bănci au fost prezenţi la dezbateri 32 deputaţi.

La dezbaterea propunerii legislative privind scutirea angajatorilor de plata contribuţiilor sociale obligatorii, a participat, în calitate de invitat, în conformitate cu prevederile art. 54 şi 55 din Regulamentul Camerei Deputaţilor, republicat, din partea Ministerului Finanţelor Publice domnul Dan Manolescu – secretar de stat.

În urma reexaminării iniţiativei legislative şi a opiniilor exprimate, membrii comisiei, au hotărât, cu majoritate de voturi, să menţină raportul iniţial, prin care au propus plenului Camerei Deputaţilor, respingerea propunerii legislative privind scutirea angajatorilor de plata contribuţiilor sociale obligatorii.

